B. Bugár, podpredseda NR SR: (2002-02-08):
Prvý je prvé čítanie o návrhu poslanca Národnej rady Slovenskej republiky Romana Vavríka na vydanie zákona, ktorým sa mení a dopĺňa zákon č. 313/2001 Z. z. o verejnej službe. Návrh zákona ste dostali ako tlač 1259 a návrh na pridelenie návrhu zákona na prerokovanie výborom Národnej rady máte v rozhodnutí pána predsedu pod č. 1362. Dávam slovo poslancovi Romanovi Vavríkovi. Nech sa páči. R. Vavrík, poslanec: Vážený pán podpredseda, pani kolegyne a páni kolegovia, dovoľte, aby som vám v prvom čítaní predložil návrh na vydanie zákona, ktorým sa mení a dopĺňa zákon o verejnej službe, ktorý ste dostali ako tlač 1259. V úvode si vás dovoľujem požiadať o spoluprácu v oblasti aplikácie novoprijatých právnych noriem na úseku pracovného práva a požiarnej ochrany. Novelou zákona Slovenskej národnej rady o požiarnej ochrane 126/1985 Zb. v roku 1991 bol prenesený výkon štátnej správy na úseku požiarnej ochrany na hlavné mesto Slovenskej republiky Bratislavu. Na základe tejto kompetencie zriadilo hlavné mesto Bratislava mestský požiarny zbor, ktorý za 10 rokov svojho trvania preukázal svoju opodstatnenosť a funkčnosť, ako aj schopnosť samosprávy zodpovedne organizovať a riadiť prenesený výkon štátnej správy. Mestský požiarny zbor bol prvým úspešným príkladom decentralizácie štátnej správy na samosprávu. Každoročne bratislavskí hasiči zachránia životy alebo zdravie desiatkam osôb, ktoré sa z akýchkoľvek dôvodov dostali do ohrozenia rôznymi mimoriadnymi udalosťami. Zachránený majetok, bez ohľadu na to či štátny alebo súkromný, je možné každý rok počítať na stovky miliónov slovenských korún. Zásahová jednotka vykonáva každý rok vyše 2 200 výjazdov v rámci likvidácie následkov rôznych stavov núdze, do ktorých sa občan môže dostať, čo predstavuje cca 10 % zásahovej činnosti na území celej Slovenskej republiky. Patrí k najviac vyťaženým jednotkám požiarnej ochrany na území Slovenskej republiky, čo je dané požiarnym rizikom na území hlavného mesta. Za obdobie existencie mestského požiarneho zboru činil finančný príspevok hlavného mesta na prevádzku a investície mestského požiarneho zboru vo výške 610 mil. Sk. Na základe právnych noriem, a to zákona 311/2001 Z. z. Zákonníka práce, zákona č. 313/2001 Z. z. o verejnej službe a zákona č. 315/2001 Z. z. o hasičskom a záchrannom zbore, ktoré boli prijaté v priebehu tohto roku, vznikol predpoklad rozdielnych pracovných podmienok pre zamestnancov samosprávy, zamestnancov mestského požiarneho zboru a zamestnancov zboru požiarnej ochrany, čiže štátnych hasičov. Ide najmä o dĺžku pracovného času a jeho rozdelenie, platové a sociálne podmienky a to i napriek tomu, že charakter pracovných činností je u oboch skupín identický, t. j. záchrana životov, zdravia, majetku pred účinkami rôznych mimoriadnych udalostí. Nakoľko zamestnanci hlavného mesta mestského požiarneho zboru vykonávajú identický charakter pracovných činností ako ich kolegovia v zbore požiarnej ochrany - záchrana životov, zdravia a majetku - je potrebné, aby im boli vytvorené identické pracovné i sociálne podmienky. Pre vytvorenie takýchto identických pracovných podmienok pre rovnakú skupinu pracovných činností hasičov si vás dovoľujem požiadať o podporu pri schvaľovaní novely zákona č. 313/2001 o verejnej službe, ktorú som predložil. Vážený pán predsedajúci, ďakujem za úvodné slovo.